**KAKO OSTATI SIGURAN NA INTERNETU**

Nikad ne otkrivaj osobne informacije na internetu, bilo na društvenim mrežama, chatu, blogovima ili osobnim web stranicama.

Nikad nikome, osim roditeljima, ne otkrivaj svoju lozinku, čak ni prijateljima.

Ako ti netko pošalje zlonamjernu ili prijeteću poruku, nemoj odgovoriti.

Pokaži je odrasloj osobi kojoj vjeruješ.

Nikad ne otvaraj e-mailove koje ti pošalje netko koga ne poznaješ ili netko za koga već znaš da je zlostavljač.

Ne stavljaj na internet ništa što ne želiš da vide tvoji prijatelji iz razreda ili ostali ljudi, čak ni u e-mailu. Sve fotografije trajno ostaju na internetu, čak i kada ih obrišeš.

Ne šalji poruke kad si ljut. Prije nego što klikneš „Pošalji” zapitaj se kako bi se ti osjećao da primiš tu poruku.

Pomozi djeci koju na taj način zlostavljaju tako da ne prikrivaš nasilje i da odmah obavijestiš odrasle.

I na internetu poštuj pravila ponašanja kao i u svakodnevnom životu.

Internet je izvrstan alat koji je sad već dio našeg svakodnevnog života. Ovisno o tome kako ga upotrebljavamo, takve će biti i posljedice. Želimo li upotpuniti znanje, doznati novosti, dopisivati se s vršnjacima i razvijati svoju kreativnost, neizmjerno će nam pomoći. Nažalost, postoje korisnici koji žele povrijediti druge. U njihovim se rukama internet može pretvoriti u moćno oružje.

No, znanje i obaviještenost naše su oružje u borbi protiv njegove zloporabe kako bi bio slobodan za sve nas koji želimo učiti, rasti i zabavljati se. Stoga je važno znati kako radi internet, koji su rizici i što možemo učiniti kad postoji mogućnost da se dogodi nešto loše.

Kao i svi drugi alati, i računala imaju svoje prednosti i nedostatke. Neke od prednosti su:

Učenje i brz pregled najnovijih spoznaja i pretraživanje baza podataka

Laka i brza dostupnost informacija

Izvor zabave

Brza i jednostavna komunikacija

Omogućava učenje pismenog izražavanja

Potiče razvoj kreativnosti, strategija rješavanja problema i selekciju informacija

omogućava razmjenu iskustava, mišljenja i informacija s ljudima sličnih interesa ili problema

Nedostaci mogu uključivati:

Izloženost neprimjerenim sadržajima

Internet – novo igralište dostupnije pedofilima

Izloženost uznemirujućim i neprijateljskim porukama

Moguća pretjerana izoliranost djece i mladih radi prečestog i/ili dugotrajnog korištenja interneta

ANONIMNOST

Glavna karakteristika interneta je anonimnost – koriste se nadimci koje posjetitelji sami izaberu. To znači da korisnici međusobno ne znaju tko je tko u stvarnom životu, ne znaju imena i prezimena, adresu, broj telefona. Jedni o drugima znaju samo ono što se iznese na internetu. Anonimnost stoga omogućuje ljudima da budu otvoreni i podijele s drugima stvari koje bi im bilo neugodno izreći nekome tko ih poznaje. Moguće je zatražiti pomoć u rješavanju nekog problema ili izreći mišljenje o nekoj temi, bez straha da će biti prepoznati i da će zbog toga imati neugodnosti.

Međutim, anonimnost može biti i otvorena pozivnica svima koji žele zloporabiti takav način komunikacije. Često primjerice na Facebook-u mogu se naći prijatelji s kojima dopisivanje može biti vrlo zabavno i poučno. Ali nisu svi korisnici Facebook-a dobronamjerni, a od nekih se mogu doživjeti i velike neugodnosti. Netko može vrijeđati, prijetiti i/ili pisati o drugima stvari koje nisu istinite ili koje su privatne i tajne. Često je to netko koga poznajemo, možda prijatelj iz razreda s kojim smo se posvađali ili netko iz društva tko je ljubomoran. Ta osoba može misliti da, ako koristi nadimak i nitko ne zna kako se zove, može činiti što želi, pa i gnjaviti druge.